## Odluka o planovima za izvanredne prilike u Socijalističkoj Republici Hrvatskoj

### NN 18/1990 (30.4.1990.), Odluka o planovima za izvanredne prilike u Socijalističkoj Republici Hrvatskoj

# PREDSJEDNIŠTVO SOCIJALISTIČKE REPUBLIKE HRVATSKE

Na osnovi člana 383. Ustava Socijalističke Republike Hrvatske i u skladu
s Odlukom Saveznog izvršnog vijeća o osnovama jedinstvene metodologije
za pripremanje i donošenje planova za izvanredne prilike ("Službeni
list SFRJ", br. 75/89), Predsjedništvo Socijalističke Republike Hrvatske
na sjednici održanoj 18. travnja 1990. godine donijelo je

## ODLUKU

### o planovima za izvanredne prilike u Socijalističkoj Republici Hrvatskoj

1. Ovom odlukom utvrđuju se nosioci i postupak za izradu i donošenje
planova za eliminiranje izvanrednih prilika (u daljnjem tekstu: planovi
za izvanredne prilike) svih subjekata u Republici i općini.

2. Subjekti koji su obavezni donositi planove za izvanredne prilike
(u daljnjem tekstu: subjekti planiranja) su:

- Republika,

- gradska zajednica općina,

- općina,

- poduzeća i subjekti planiranja posebno značajni za općenarodnu obranu.
Na razini Republike svoje planove donose i:

- Izvršno vijeće Sabora,

- Republički sekretarijat za narodnu obranu,

- Republički sekretarijat za unutrašnje poslove,

- Republički sekretarijat za pravosuđe i upravu.

Ostali subjekti planiranja postupaju u skladu s izvodom iz odgovarajućih
planova društveno-političkih zajednica, uz određene dopune u pogledu izvršilaca
i postupaka kojima se uređuju njihove specifičnosti.

3. Poduzeća i subjekte od interesa za općenarodnu obranu Republike određuje
Izvršno vijeće Sabora, a izvršna vijeća skupština općina i gradskih zajednica
općina određuju poduzeća i subjekte na razini svoje društveno-politčke
zajednice. Kriterij interesa općenarodne obrane određuje se s obzirom na
značaj subjekata ne samo u ratu i neposrednoj ratnoj opasnosti, nego i
iz aspekta značenja određene djelatnosti koja se mora nastaviti u izvanrednim
prilikama (veliki sistemi - ŽTP, PTT. vodoprivreda i dr. energetika, komunalne
djelatnosti, opskrba, zdravstvo, namjenska proizvodnja za potrebe oružanih
snaga te druge slične djelatnosti).

4. Subjekti planiranja izrađuju i donose dokumenta u skladu sa Zakonom
o općenarodnoj obrani, Smjernicama Predsjedništva SFRJ, Odlukom Saveznog
izvršnog vijeća o osnovama jedinstvene metodologije za donošenje planova
za izvanredne prilike, ovom odlukom, procjenom političko-sigurnosne situacije
društveno-političke zajednice, vlastitom političko-sigurnosnom procjenom
te na temelju sigurnosne situacije s kojom ih upoznaje odgovarajući organ
društveno-političke zajednice.

5. Planovi za izvanredne prilike izrađuju se tako da se osigurava njihova
međusobna usklađenost i usklađenost s planovima obrane koja se na svim
razinama provodi u toku njihovog pripremanja, donošenja i ažuriranja, kao
i u njihovoj primjeni. O usklađenosti planova brine se Izvršno vijeće Sabora,
izvršna vijeća skupština općina i gradskih zajednica općina.

6. Na razini Republike planove za izvanredne prilike donose:

- Plan za izvanredne prilike Republike

- Predsjedništvo SR Hrvatske na prijedlog Izvršnog vijeća Sabora;

- Planove za izvanredne prilike republičkih organa uprave

- rukovodioci organa.

7. Predsjedništvo SR Hrvatske rukovodi provođenjem mjera u izvanrednim
prilikama na osnovi plana za izvanredne prilike Republike. Za provodenje
mjera i usmjeravanje izvršilaca zadataka u eliminiranju izvanrednih prilika
odgovorno je Izvršno vijeće Sabora.

8. Na razini općina i gradskih zajednica općina donose se jedinstveni
planovi za izvanredne prilike iz kojih se daju izvodi organima uprave i
drugim subjektima planiranja, a donose ih izvršna vijeća skupština općina
i gradskih zajednica općina.

9. Planovi za izvanredne prilike za poduzeća i subjekte od interesa
za općenarodnu obranu pripremaju i donose ovlašteni organi u skladu sa
statutom ili drugim općim aktom.

10. Procjenu političko-sigurnosne situacije u društveno-političkoj zajednici
donosi za Republiku Predsjedništvo SR Hrvatske na osnovi stručnih podloga
koje osigurava izvršno vijeće Sabora, a za općine i gradsku zajednicu općina,
izvršna vijeća skupština.

11. Sigurnosnu situaciju procjenjuju organi uprave društveno-političkih
zajednica u oblastima za koje su osnovani i dostavljaju procjene ili izvode
iz procjena subjektima planiranja utvrđenim odlukom izvršnog vijeća skupštine
po kriteriju posebnog značenja za općenarodnu obranu.

12. Republički sekretarijat za narodnu obranu u suradnji s Republičkim
sekretarijatom za unutrašnje poslove organizira pružanje pomoći nosiocima
planiranja putem nadležnih organa u društveno-političkim zajednicama u
izradi i ažuriranju planova za izvanredne prilike.

13. lnspekcijske poslove u vezi s pripremanjem, donošenjem i ažuriranjem
planova za izvanredne prilike vrše organi utvrđeni zakonom, po postupku
utvrđenom zakonom i drugim propisima za vršenje inspekcijskih poslova obrambenih
priprema.

14. Planovi za izvanredne prilike štite se i s njima se rukuje u skladu
s propisima o kriterijima za utvrđivanje podataka značajnih za općenarodnu
obranu i mjerama zaštite takvih podataka, koje se odnose na zaštitu planova
obrane. Pri izradi i ažuriranju planova za izvanredne prilike primjenjuju
se mjere sigurnosti i zaštite kao i za planove obrane.

15. Planovi za izvanredne prilike na razini Republike su "DRŽAVNA
TAJNA", a planovi ostalih subjekata su službena tajna "strogo
povjerljivo".

16. Nakon donošenja planova za izvanredne prilike na svim razinama prestaje
važnost planova, mjera i aktivnosti za sprečavanje i eliminiranje izvanrednih
prilika donijetih u prethodnom razdoblju.

17. Donošenjem ove odluke prestaje važiti Odluka o planovima za izvanredne
prilike u Socijalističkoj Republici Hrvatskoj broj: str. pov. 27/1-1983.
od 27. lipnja 1983.

18. Ova odluka stupa na snagu osmoga dana nakon objave u "Narodnim
novinama".

Klasa: 815-05/90-01/02

Urbroj : 71-90-2

Zagreb, 18. travnja 1990.

Predsjednik Predsjedništva SR Hrvatske

**Ivo Latin, v. r.**

Odluka, NN 18/1990-355